觀音院德雲堂
作者：胡松年
朝代：宋

paragraphs: 小舟乘風飛鳥過，萬頃雲濤縱掀簸。
此行要是快平生，無數青山笑迎我。
山根隱約見人家，槿籬茅屋埋煙霞。
宛似秦人種桃處，川原遠近紛香葩。
杖藜徑踏華山去，試問蓮開今何許。
路迷絕壑蔭松筠，身到半山聽魚鼓。
道人爲我開雲堂，是中境界渾清涼。
幽磬時和野鳥語，飛泉暗瀉巖花香。
文書照眼本吾事，雁鶩著行敗人意。
造物似憐厭世囂，挈置湖山煩一洗。
何人夜呼隱去來，向來得喪真山崖。
金庭玉柱永不改，人間劫火空飛灰。